钦定古今图书集成/明伦汇编/官常典/第378卷 > 贾谊新书 > 伯冏
## 钦定古今图书集成/明伦汇编/官常典/第378卷 > 贾谊新书 > 伯冏

按《书经》：“穆王命伯冏为周太仆正，作《冏命》。王若曰：‘伯
冏，惟予弗克于德，嗣先人，宅丕后，怵惕惟厉，中夜以
兴，思免厥愆。昔在文武，聪明齐圣，小大之臣咸怀忠
良。其侍御仆从，罔匪正人，以旦夕承弼厥辟，出入起
居，罔有不钦，发号施令，罔有不臧，下民祗若，万邦咸
休。惟予一人无良，实赖左右前后有位之士匡其不
及，绳愆纠谬，格其非心，俾克绍先烈’。”今予命汝作大
正，正于群仆侍御之臣，懋乃后德，交修不逮，慎简乃
僚，无以巧言令色，便辟侧媚，其惟吉士。仆臣正，厥后
克正，仆臣谀，厥后自圣。后德惟臣，不德惟臣。尔无昵
于憸人，充耳目之官，迪上以非先王之典。非人其吉，
惟货其吉。若时瘝厥官，惟尔大，弗克“祗厥辟，惟予汝
辜。”王曰：“呜呼！钦哉！永弼乃后于彝宪。”